次韵子瞻生日見寄
作者：蘇轍
朝代：宋

paragraphs: 日月中人照與芬，心虛慮盡氣則薰。
彤霞點空來羣羣，精誠上徹天無雲。
寸田幽闕暖不焚，眇視中外絳錦紋。
冥然物我無復分，不出不入常氤氳。
道師東西指示君，乘此飛仙勿留墳。
茅山隠居有遺文，世人心動隨虻蚊。
不信成功如所云，蚤夜賓餞同華勛。
爾來僅能破魔軍，我經生日當益勤。
公稟正氣飲不醺，梨棗未實要鋤耘。
日云莫矣收桑枌，西還閉門止紛紛。
憂愁真能散凄焄，萬事過耳今不聞。